BEMORNING UY-JOY MAYDONI KO‘PAYTIRILIShI MUMKIN BO‘LGAN AYRIM TURDAGI SURUNKALI KASALLIKLARNING RO‘YXATINI TASDIQLASh TO‘G‘RISIDA

O‘zbekiston Respublikasi Uy-joy kodeksi 42-moddasiga va O‘zbekiston Respublikasi Vazirlar Mahkamasining 1999-yil 1-yanvarda 18-son qarori bilan tasdiqlangan “O‘zbekiston Respublikasi Sog‘liqni saqlash vazirligi to‘g‘risida”gi Nizomga asosan, buyuraman:
 1. Bemorning uy-joy maydoni ko‘paytirilishi mumkin bo‘lgan ayrim og‘ir turdagi surunkali kasalliklarning ro‘yxati ilovaga muvofiq tasdiqlansin.
 2. Qoraqalpog‘iston Respublikasi Sog‘liqni saqlash vaziri, viloyatlar sog‘liqni saqlash boshqarmalari va Toshkent shahar sog‘liqni saqlash boshqarmasi boshliqlariga, respublika tasarrufidagi davolash-profilaktika muassasalari rahbarlariga:
 a) ushbu buyruq ma’lumot va ijro uchun qabul qilinsin;
 b) mazkur buyruq zarur miqdorda ko‘paytirilib, Qoraqalpog‘iston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlariga va o‘z tasarrufidagi bo‘linmalariga yetkazilishi ta’minlansin.
 3. Ushbu buyruq Adliya vazirligi tomonidan ro‘yxatga olingan kundan boshlab 10 kun o‘tgandan keyin kuchga kiritilsin.
 4. Mazkur buyruq kuchga kirishi bilan O‘zbekiston Respublikasi Sog‘liqni saqlash vazirligining 1994-yil 28-iyuldagi 350-sonli buyrug‘i o‘z kuchini yo‘qotgan deb hisoblansin.
 5. Ushbu buyruqni bajarilish nazorati DPYoBB boshlig‘i F.O. Ilhomov zimmasiga yuklatilsin.
 1. Bemor boshqalar bilan bir xonada yashashi mumkin bo‘lmagan kasalliklar ro‘yxati:
 a) Disforiya, shaxsiyatining o‘zgarishi va aqli zaiflik bilan kechadigan epilepsiya;
 b) Tez-tez takrorlanishi oqibatida muvozanatdan chiquvchi affektiv va vasvasa sindromi bilan kechadigan surunkali psixozlar;
 v) Surunkali shizofreniya;
 g) Aqliy nuqson (demensiya) bilan kechadigan bosh miyaning organik kaslliklari;
 d) Ruhiy o‘zgarishlar bilan kechadigan bosh miya qon-tomir kasalliklari;
 e) Ruhiyatning o‘zgarishi oqibatida 1 va 2-guruh nogironligiga chalingan shaxslar;
 yo) Axlatli va siydikli oqmalar, shuningdek axlat va siydikni tuta olmaslik;
 j) Ko‘p miqdorda suyuqlik ajratuvchi xavfli o‘smalar;
 z) Ko‘p miqdorda suyuqlik ajralishi bilan kechadigan teri toshmalari;
 k) Oyoq gangrenasi;
 l) O‘pka va boshqa a’zolar silining sil mikrobakteriyalarini ajratayotganligi takroriy laborator tekshiruv natijasida tasdiqlangan faoli (yuqumli) turlari;
 m) Moxov kasalligi.
 2. Bemor alohida xonada yashashi talab qilinmaydigan kasalliklar ro‘yxati:
 a) O‘pka va boshqa a’zolar silining faol (yuqmaydigan) shakllari;
 b) Yurak faoliyatining og‘ir surunkali buzilishlari: endokardit, miokardit, FK IV, rivojlanuvchi shakllari, kardiomiopatiya, stenokardiya;
 v) O‘pka emfizemasi va astma kasalligi oqibatida yuzaga kelgan og‘ir nafas yetishmovchiliklari.